
Ferenc József, mint Krúdy szecessziós iróniájának célpontja a Boldogult úrfikoromban című regényben

(„Kampec. Bolond mindenki, aki túlélte Ferenc Józsefet.”)
A dolgozatban kiemelt szövegrészletek segítségével azt vizsgálom, hogyan járul hozzá Krúdy szecessziós nyelvhasználata a Boldogult úrfikoromban című regény Ferenc Józsefen csattanó iróniájához.
Ferenc József a Boldogult úrfikoromban allegorikus téridejében a monarchia, a regény szereplői által visszaálmodott idők jelölője. Krúdy részint még a brochi vákuum korában, azt megidézve, fest portrét a magyar dekadencia sztereotipjairól. A korképet ugyanakkor átitatja a Krúdyra oly jellemző irónia, mely a császár allegóriáján keresztül - az egész ábrázolt világtól eltávolítva - leplezi le a regény álságos nosztalgiáját.
Az idézett szövegrészek iróniáját nemcsak a másodlagos jelentéstartalmak lelepleződései, olykor a beszédmód abszurditása is adja: a néhol a maga túlírtságában már jelentésképző szecessziós nyelvezet. A halmozásokkal, ismétlésekkel, a narrátori pozíciók váltogatásával, a szólamok egymásba fonásával terhelt szövegek, nem pusztán öncélú esztétikai bravúrok, a beszélők szavahihetőségébe vetett hit elbizonytalanítását is szolgálják.
Az elemzésekben a szecessziós szövegek mondatindáinak stilisztikai sajátosságait emelem ki, arra nézve, hogy azok hogyan járulnak hozzá a narrátor Ferenc Józsefen csattanó iróniájához. 



